**SYNG TRO!  
Salmeboken i konfirmasjonstiden**  
Undervisningsopplegg ([www.norsksalmebok.no/syngtro](http://www.norsksalmebok.no/syngtro))

*Av Kristin Vold Nese, Sindre Eide og Estrid Hessellund*

**TEMA**

**Salmetreet**

**HVA VIL VI MED OPPLEGGET?**

«Salmetreet» er et pedagogisk redskap som kan brukes når menigheten velger ut salmer og setter opp sin egen «salmekanon», med henblikk på salmer til bruk i konfirmasjonsundervisningen.  
Se veiledningsheftet «SYNG TRO!» Salmeboken i konfirmasjonstiden (s. 37–43).

**METODIKK  
Hva er et salmetre?**

Tenk deg at alle salmene våre er som et tre – med røtter, stamme, grener og blader.   
*Røttene* er de uunnværlige salmene fra kirkens arv, som f.eks. fra Luther og Petter Dass.

*Stammen* er andre sentrale kjernesalmer fra kirkens arv og nyere salmer med et viktig trosinnhold. *Grenene* er nyere salmer som har overlevd noen tiår, og som har vist seg bærekraftige. Og så har vi alle de vakre *bladene*. Det er salmer som vi nyter en stund for så å la dem fly med vinden.

Vi som jobber med salmer, kjenner fort om vi synger en salme som er som et blad. Vi lærer og liker den med en gang, og den har en funksjon som gir oss noe en stund. Men den varer ikke så lenge. Dernest synger vi en salme som er dypt rotfestet i oss: «Herre Gud, ditt dyre navn og ære». Når vi synger den, klinger flere generasjoner med, både når det gjelder teksten og de religiøse folketonene. Vi merker røttene!

Et tre består av rot, stamme, grener og blader. Skal vi som underviser konfirmanter, bare lære dem «bladsalmene»? De blåser jo fort bort med vinden …   
Bør vi ikke også overlevere salmer som ungdommene kan bære med seg hele livet?

Vi mener at et salmetre er ufullstendig hvis det ikke har salmer på alle treets bestanddeler.

**Lag salmekanon og salmetre**I veiledningsheftet «SYNG TRO!», side 37–43, står det et avsnitt om SALMEKANON. Her finnes også et forslag til salmer i en salmekanon for konfirmasjonstiden (se nedenfor).  
*Et konkret tips:* Be hver enkelt i staben og hver enkelt konfirmantleder om å lage en liste med de viktigste salmene de mener konfirmantene bør bli kjent med i løpet av konfirmasjonstiden. Del deretter hverandres lister. På bakgrunn av disse, lag en liste med 15–20 salmer som konfirmantene skal møte i løpet av året.  
Det kan bli en ganske spennende prosess, som sikrer mangfoldet og som forhåpentlig bidrar til bevisstgjøring rundt dette for alle som jobber med konfirmanter.

*Tegn et tre* (på et stort ark eller en tavle) med plass til 15–20 «post it»-lapper.  
Når dere var valgt salmer, skriv tittel og salmenummer på «post it»-lappene, og plasser dem på SALMETREET – på røtter, stamme, grener og blader. Dette er et redskap til å sjekke om dere har salmer på alle treets bestanddeler.  
Presenter salmetreet for konfirmantene i løpet av undervisningstiden.

**Forslag til salmer i en salmekanon for konfirmasjonstiden***Salmene er ordnet kronologisk etter nummer i N13. Stikkord til tematikk er angitt til hver salme.  
Bm = bokmål, Nn = nynorsk, Ns = nordsamisk, Ss = sørsamisk,* *Ls = lulesamisk*, *Kv = kvensk, La = latin, Eng= engelsk*Hvor mange salmer konfirmasjonstidens salmekanon inneholder, vil være forskjellig fra sted til sted. Vi anbefaler minimum 15 salmer.  
Her er satt opp en liste over salmer som kan velges. Bruk listen som et utgangspunkt. Kanskje velges det blant disse, eller listen setter dere på sporet av andre salmer som dere ønsker å ha med.

1: Herre Gud, ditt dyre navn og ære (Bm) (+ 278 og folketonene)

– 1. trosartikkel, skaperverkets storhet.

25: Tenn lys! Et lys skal brenne (Bm, Nn)

– Advent/jul. Rettferd og fred.

26: Solbarn, jordbarn (Bm)

– Ulike livsvilkår, håp og fred.

48: Deilig er jorden (Bm, Ns, Ss, Kv)

– Jul, lovsang, menneskelivet.

66: Gullet buori saga mii / Høyr den gode tidend (Ns, Nn)

– Jul. Jesus, vår frelser. 2. trosartikkel.

117: Se, vi går opp til Jerusalem (Bm)

– Fastetid, Kristi lidelse/frelsesverk, påske.

197: Deg være ære (Bm)

– Påske, oppstandelse/evig liv. 2. trosartikkel.

232: I all sin glans nu stråler solen (Bm)

– Pinse, 3. trosartikkel.

240: Måne og sol, skyer og vind (Bm, Nn)

– Tro, treenighet, lovsang.

287: Du er hellig. Du er hel (Bm)

– Guds storhet, lovsang.

295: Jupmelen giele/Skaperens stemme (Ss, Bm)

– 1. trosartikkel, skaperverket.

319: Lær meg å kjenne dine veier (Bm)

– Bønn, undring, Guds omsorg og kjærlighet.

326: Gud, lær meg å se (Bm)

– Guds omsorg og ledelse, bønn, konfirmasjon.

339: Skriv deg, Jesus, på mitt hjerte (Bm, Ns)

– 2. trosartikkel. Jesus, vår frelser.

384: Laudate omnes gentes / Syng lovsang hele jorden (La, Bm, Nn, Ns)

– Lovsang, takk.

389: Lord, I lift your name on high (Eng, Bm)

– Lovsang, takk og tilbedelse.

414: Så ta da mine hender (Bm, Nn)

– Lengsel, trøst, trygghet, håp.

434: Det er navnet ditt jeg roper (Bm)

– Tro, etterfølgelse, diakoni.

439: Aejlies gåatan båetebe laavloen / Fyll Guds hus med sang til hans ære (Ss, Bm)

– Gudstjeneste, lovsang.

464: Velt alle dine veier (Bm, Nn)

– Sorg, tap, trygghet, Guds omsorg (velg eventuelt ut sentrale vers).

466: Sorgen og gleden de vandrer til hope (Bm)

– Livets kontraster, sorg og glede, trengsel og trøst.

471: Nærmere deg, min Gud (Bm, Nn)

– Vandring, lengsel, trøst.

479: Fordi han kom og var som morgenrøden (Bm)

– Trengsel og nød, trøst og håp. Kristi frelsesverk.

482: Deg å få skode (Nn)

– Trygghet og glede, evig liv.

492: Ein fin liten blome (Nn)

– Livet fra vugge til grav, menneskeverd.

494: Jeg er i Herrens hender (Bm, Ss)

– Trygghet, Guds omsorg, kveld, ved livets slutt.

504: Vi er barn av lys og skygge (Bm)

– Menneskeverd, likeverd.

512: Kom, Hellig Ånd med skapermakt (Bm, Nn, Ns, Ls)

– Den hellige ånd, pinse, 3. trosartikkel.

521: Som vinden stryker (Bm, Ns)

– Den hellige ånd, Åndens frukter, pinse, 3. trosartikkel.

564: Som barn i ditt hus (Bm)

– Gudstjeneste, fellesskap, forbønn.

569: Guds ord, det er vårt arvegods (Bm, Nn)

– Guds ord. Formidling fra slekt til slekt.

586: Fylt av glede (Bm, Ns, Ss)

– Dåp, trygghet, Guds omsorg.

608: Når vi deler det brød som du oss gir (Bm)

– Nattverd, fellesskap, lovsang.

624: Må din vei komme deg i møte (Bm)

– Bønn, velsignelse, trygghet.

651: Kjærlighet fra Gud (Bm, Ls)

– Kjærlighet, Guds fred, vigsel.

671: Da jeg trengte en neste, var du der (Bm)

– Omsorg for andre, nestekjærlighet, diakoni.

678: Vi rekker våre hender frem (Bm)

– Nestekjærlighet, diakoni.

697: Der det nye livet lever (Bm)

– Etterfølgelse, misjon.

715: Gud, du er rik (Bm)

– Forvalteransvar, ærefrykt for livet.

738: Noen må våke i verdens natt (Bm)

– Trygghet, rettferd, fred.

818: O, bli hos meg (Bm, Nn)

– Kveld, lys/mørke, håp i møte med døden.

844: No livnar det i lundar (Nn)

– Vår, pinse, Guds ord, kirken.

882: Eg veit i himmerik ei borg (Nn)

– Døden, det evige livet, det kristne håp.

**Konfirmantledere i samiske og kvenske** områder vil også måtte gjøre bruk av sine egne salmebøker:  
Nordsamisk salmebok: Sálbmagirjii og Sálbmagirjii II (Verbum Forlag 2005)  
Lulesamisk salmebok: Julevsáme Sálmmagirjje (Svensk Verbum Förlag 2005)  
Hefter med sørsamiske liturgier finnes, men ikke egen sørsamisk salmebok.